向來敢言的黃秋生和杜汶澤,早前因「CY女」(梁齊昕)在網上互片搞到反晒面後,早前阿澤老婆田蕊妮加入戰團,寸英文名「Anthony Wong」秋生應改名為「Anything Wrong」。日前秋生出席電器品牌「AEG」活動後,跟拍檔主持節目《燭光晚餐》的黎芷珊齊齊接受專訪時,談到節目訪問嘉賓,秋生講明會參與意見,更拒絕邀請杜汶澤,因除了「CY女」事件,兩人還有不少私怨,更表明難跟對方再合作拍戲,「唔鍾意個人做咩同佢拍戲!」
當日活動秋生跟芷珊一唱一和相當合拍,他亦承認當日搵芷珊一起做主持,也因為跟對方合得來,以及對方主持經驗豐富,「我係神經刀嚟,突然個腦唔知走咗去邊,講到離天百丈遠。」芷珊補充說:「我可以拉番佢返番嚟。」
似有弦外之音
兩人合作了一段日子,芷珊大爆秋生博學之餘,亦很錫所有受訪嘉賓,「佢真係咩都識,講咩話題佢都搭到咀,佢本身又係藝人,所以特別錫啲藝人,有啲問題會唔想我哋問。」秋生即說:「我唔係藝人,係演員或者藝術工作者,當然你叫我藝術家都會應啦!我唔想問嗰啲問題,只係覺得係禮貌嚟,我係從嗰啲人角度去諗,如果一個人唔喺人哋角度諗嘢,我都唔會理佢啦!」似有弦外之音。
早前節目本安排訪問顏卓靈,臨時改為胡杏兒令秋生不知所措,但原來訪問對象,秋生是有選擇權,「有好多個say no,但唔會呢度講邊啲say no啦!(阿澤呢?)唔好啦!(點解?)都擺明車馬,唔通仲潑婦罵街咩,喺度插嚟插去咩。(合作拍電影呢?)唔會囉!唔鍾意個人,做咩同佢拍戲啫!佢都唔會同我拍啦!大家都交流唔到。我好衰㗎呢個人,好愛恨分明!(同田蕊妮合作呢?)可以,佢咁聰明可愛,但我冇問題啫!人哋唔知會唔會冇問題!」
寸無綫無人情味
此時芷珊即主持上身追問,「你之前同阿澤都熟㗎?」秋生說:「我做佢戥穿石!你話我個人平時點會去做人戥穿石,當然有好多嘢發生,先至會變成o依家咁,唔通我起身無端端撞親個頭咩!(芷珊:你哋私人有好多過節?)梗係啦!」談到經常就社會議題發表意見,但秋生否認有意從政,「我只係有興趣搞藝術,我平日只係以一個普通巿民關心家園態度講嘢,冇攻擊人哋,我個人幾有正義感。(當日幫CY女都係?)係呀!我只係同佢影張合照,根本唔識佢。」
談到老拍檔譚玉瑛本月底約滿不獲續約一事,芷珊無奈表示,「我覺得好可惜,佢係兒童節目Icon,我唔覺得佢貴到要cut佢囉!即係等如汪明荃,佢都係TVB個Icon嚟!」不平則鳴的秋生亦表示:「作為一個機構咁做無可厚非,但係好冇人情味囉!咁你對人哋咁無人情味,都唔好要求人哋對你講人情味,以後公事公辦,我知道呢個世界好殘忍,但大家畀番少少溫暖。」
秋生坦言怕神經刀亂講嘢,所以拖埋芷珊一起主持。
秋生講明難再跟杜汶澤合作,因大家溝通唔到。
Mani望以和為貴
秋生和阿澤同樣是英皇旗下藝人,作為兩人經理人的Mani(霍汶希),對於兩人不和到出面,自然大感無奈,「我又唔會好難做,呢啲人夾人緣,我好尊重秋生。同阿澤合作咗咁多年,喺我心目中佢只係個小朋友嚟,係我痛錫嘅藝人之一,希望佢哋做到朋友,都可以和平相處。(但秋生講明唔會同阿澤合作?)我會尊重兩個藝人決定。」